வணக்கம்.  
இத்திட்டத்தில் உள்ள முட்டுக்கட்டைகளைப் புரிந்து கொள்ள சற்று விரிவாக எழுத வேண்டி இருக்கிறது.  
இத்திட்டம் ஆகத்து-செப்டம்பர் 2009 முதல் நடைபெற்று வருகிறது. இதுவரை, ஏறத்தாழ எட்டு மாதங்கள்.  
இத்திட்டத்தைக் கூகுள் தான் செய்து வருகிறது என்று பெப்ரவரி 2010ல் தான் "கண்டுபிடித்தோம்". அதுவரை கூகுள் மொழிபெயர்ப்பாளர்கள் எந்த விதமான பேச்சுப் பக்கக் கலந்துரையாடல், கூட்டு முயற்சியிலும் ஈடுபடவில்லை. வேறு சில இந்திய மொழி விக்கிப்பீடியா திட்டங்களிலும் இதுவே நிலை.  
இதற்குப் பிறகு கூகுளுடன் நடந்த மடல் உரையாடல்களின் விளைவாக என்னென்ன கட்டுரைகளை எழுதலாம் என்று நம்மிடம் ஆலோசனை கேட்கத் தொடங்கினார்கள். நமக்கு வேண்டிய கட்டுரைகள் என்று நாம் கொடுத்த பட்டியல்களில் இருந்து ஏதும் மொழிபெயர்க்கத் தொடங்கி உள்ளதாகத் தெரியவில்லை. கூகுள் திட்ட ஒருங்கிணைப்பு குறித்த உரையாடல்களைக் காணலாம்.  
மார்ச்சு 25, 2010ல் முதன்முதலாக கூகுள் திட்டப் பணியாளர்களுடன் தொலைப்பேசியில் உரையாடினோம். இது ஓரளவு சுமுகமான, நம்பிக்கை அளிக்கும் சந்திப்பாகவே இருந்தது. சிகப்பு இணைப்புப் பிரச்சினை போன்ற கூகுள் மொழிபெயர்ப்புக் கருவியால் ஏற்படும் பிரச்சினைகளைக் குறித்துக் கொண்டு நடவடிக்கை எடுப்பதாகச் சொன்னார்கள். மொழிபெயர்ப்புத் தரம் குறித்த நமது கவலைகளையும் குறித்துக் கொண்டார்கள்.  
மொழிபெயர்ப்பாளர்கள் பின்பற்ற வேண்டிய சில அடிப்படை வழிகாட்டல்களையும் அனுப்பி வைத்தோம். இந்த சந்திப்பின் விளைவாக சாந்தகுமார் போன்ற கூகுள் மொழிபெயர்ப்பாளர்கள் பேச்சுப் பக்க உரையாடல்களில் கலந்து கொண்டு நடவடிக்கை எடுக்கத் தொடங்கினார்கள். எனினும் குறிப்பிட்ட பேச்சுப் பக்கக் கட்டுரையில் உள்ள பிழைகளில் சிலவற்றை மட்டும் களைந்தார்களே ஒழிய அதே போல பல நூறு பக்கங்களிலும் உள்ள பிழைகளைக் களைய முனையவில்லை.  
இந்நிலையில், ஏற்கனவே இருக்கிற கட்டுரைகளைச் சீர்திருத்தி விட்டுப் பிறகு புதிய கட்டுரைகளைச் சேர்ப்பது தர மேலாண்மைக்கு உகந்ததாக இருக்கும் என்ற பொதுக் கருத்தின் அடிப்படையில் நேற்றைய தொலைப்பேசி உரையாடலில் கலந்து கொண்டோம்.  
நாம் சந்திக்கும் பிரச்சினைகள் இரண்டு:  
1. கட்டுரைகளைச் சீராக்கி விக்கியாக்கம் செய்யும் பணி  
இதில் கூகுளின் நிலைப்பாடு என்னவென்றால், பயனர்கள் எப்படி கட்டுரை அளித்தாலும் அதனைச் சீர் செய்வது விக்கி சமூகத்தின் பணி அல்லவா என்கிறார்கள். ஒரே விதமான பிழைகளைத் திரும்பத் திரும்ப நூற்றுக் கணக்கான கட்டுரைகளில் சுட்டிக்காட்டுவதோ சரி செய்வதோ சாத்தியமற்றது என்று எடுத்துக் கூறினோம்.  
2. மொழிபெயர்ப்புத் தரம்  
கூகுளின் ஒரே ஒரு தமிழ் மொழியியலாளர் தவிர மற்ற அனைவரும் தமிழ் அறியாதவர்கள். கூகுளின் தமிழ் மொழியியலாளரும் மொழிபெயர்ப்புத் தரம் குறித்து நமது கவலையை ஏற்றுக் கொள்ளவில்லை. தொழில்முறை மொழிபெயர்ப்பாளர்கள் செய்வது சரியாகத் தான் இருக்கும் என்று நினைக்கிறார்கள்.  
ஒரு கட்டத்தில், விக்கி-கூகுள் இருவருக்கும் பொதுவான ஒருவரை நியமித்து மொழிபெயர்ப்புத் தரத்தை உறுதிப்படுத்தலாமா என்று கேட்டார்கள். விக்கியின் முடிவே இறுதியானது என்று அந்த ஆலோசனையை நிராகரித்தோம். விக்கிப்பீடியர் தர ஒப்புதல் தரும் கட்டுரைகளுக்கு மட்டும் மொழிபெயர்ப்பாளர்களுக்குப் பணம் தரலாமா என்றார்கள். இது நடைமுறைச் சாத்தியமற்றது என்பதால் ஒப்புக்கொள்ளவில்லை.  
கூகுளின் நோக்கம் இந்திய மொழிகளில் இணைய உள்ளடக்கத்தைக் கூட்டுவதே என்றார்கள். "அப்படி என்றால் ஏன் கூகுள் கருவி கொண்டு செய்ய வேண்டும், சும்மாவே செய்யலாமே?" என்று வினவிய போது, "கூகுள் கருவியால் மொழிபெயர்ப்பு செயல் திறன் 50% கூடும்" என்றார்கள். செயல் திறன் எப்படிக் கூடும் என்றால், "அது நிறுவன இரகசியம்" என்கிறார்கள் !! மொழிபெயர்ப்புக் குறைகளுக்கு கருவி பொறுப்பாகாது என்றும், அது குறித்த உரையாடல்களை மொழிபெயர்ப்பாளர்களுடனே மேற்கொள்ள வேண்டும் என்றார்கள்.  
விக்கிப்பீடியாவோ ஒரு கூட்டு முயற்சித் திட்டமோ எப்படி இயங்குகிறது என்ற புரிதல் கூகுளுக்கு இல்லை. அப்படியே ஏதாவது அரைகுறையாகப் புரிந்தாலும், அதனைத் தங்களுக்குச் சாதகமாகவே சுட்டுகிறார்கள் (கட்டுரை அரை குறையாக இருந்தாலும் சமூகம் தானே திருத்த வேண்டும் என்பது போல..)  
இதுவரை 1000+ தமிழ்க் கட்டுரைகள் இத்திட்டத்தில் எழுதி உள்ளதாகவும், இத்திட்டத்தை நிறுத்துவதால் தமிழ் விக்கிப்பீடியாவுக்குத் தான் இழப்பு என்பது போன்ற எகத்தாளமான தொனியும் இருந்தது..  
உண்மையில் நேற்றைய சந்திப்பை அடுத்து நானும் சுந்தரும் முற்றிலும் நம்பிக்கை இழந்து விரக்தி நிலையிலேயே இருக்கிறோம். மீண்டும் அவர்களுடன் உரையாடிப் பார்ப்பதில் பொருள் இல்லை என்று நினைக்கிறோம். பொருள் இல்லை என்பதுடன் தேவையும் இல்லை. இப்படி ஒரு தொகுதியான பங்களிப்பாளர்களுக்கு ஒரு ஒருங்கிணைப்பாளருடன் பேசிக் கொண்டிருப்பது தவறான முற்காட்டாகும். இதையே சாக்காகச் சுட்டி நாளை யாகூவோ மைக்ரோசாப்டோ தங்கள் சோதனையை இங்கு மேற்கொள்ள மாட்டார்களா? இல்லை, சில தமிழர் குழுக்களோ அரசுகளோ இப்படி தன்னிச்சையாக செயல்பட்டால் எப்படி எதிர்கொள்வது?  
கோபி சொன்னது போல் ஒவ்வொரு கட்டுரை வாரியாகவோ அல்லது வழமை போல் பயனர் - பயனர் ஊடாட்டம் மூலமாகவோ இதனை அணுகுவது தான் சரியாக இருக்கும்.  
இந்த விசயம் குறித்து இந்திய விக்கிமீடியா ஆர்வலர்களும், உலகளாவிய விக்கிமீடியா நிறுவனமும் அறிந்தே இருக்கிறது. இது குறித்து முடிவெடுக்க வேண்டியது அந்தந்த உள்ளூர் விக்கிப்பீடியாக்களே என்பதே அனைவரின் ஆலோசனையுமாக இருக்கிறது.  
நடுநிலையாகவும் வளர்முகமாகவும் கருத்து சொல்வது மிக எளிது. ஆனால், இது எவ்வளவு சிரமமான, தேவையற்ற பணி என்பதை ஒரு கட்டுரையையாவது உரை திருத்திப் பார்ப்பவர்கள் அறிவார்கள்.  
தமிழ் விக்கியின் தொடக்கம் முதலே துப்புரவுப் பணிகளில் ஈடுபட்டு வரும் முறையில் பின்வரும் வழிமுறையைப் பரிந்துரைக்கிறேன்.  
1. இருக்கிற எல்லா கூகுள் மொழிபெயர்ப்புக் கட்டுரைகளுக்கும் வார்ப்புரு இடுவது. மயூரநாதன் அறிவுறுத்தியபடி இவ்வார்ப்புருவின் தீவிரத்தை, உள்ளடக்கத்தை மாற்றிக் கொள்ளலாம்.  
2. இத்திட்டத்தில் பங்களிப்பவர்களின் பேச்சுப் பக்கங்களில் மூன்று கட்டமாக வேண்டுகோள்கள் (26 ஏப்ரல், 3 மே, 10 மே) விடுப்பது. இந்த விதமான வேண்டுகோள்களில் நாம் என்ன எதிர்பார்க்கிறோம் என்பதைத் தெளிவாக, நட்புணர்வுடன் அறிவுறுத்துவது. மேற்கண்ட வேண்டுகோள்களை ஏற்று பழைய கட்டுரைகளைத் திருத்த முனைபவர்களுக்குக் கூடுதல் காலம் அளிக்கலாம். இக்கூடுதல் காலத்திலும், புதிய கட்டுரைகள் எழுதுவதை நிறுத்திக் கொண்டு பழைய கட்டுரைகளைச் செப்பமிடச் சொல்லலாம்.  
3. மேற்கண்ட வேண்டுகோள்களுக்கு எந்த வித பதிலும் அளிக்காமல் இருப்பவர்கள் புதிய கட்டுரைகள் எழுதுவதை மட்டும் தடை செய்யலாம். (இதை நுட்ப முறையில் செய்ய முடியுமா என்று தெரியவில்லை).  
அறியாமல் பிழை விடும் தனிப்பட்ட பயனர்களை அரவணைத்துச் செயல்படுவது வேறு. குறைபாடுள்ள திட்டத்தைச் சீர் செய்யாமல் பிழைகளைப் பெருக்கிக் கொண்டே போவது வேறு.  
எந்த ஒரு நிறுவனத்திலும் திட்டமிடல் காரணமாகவோ வடிவமைப்பு காரணமாகவோ உற்பத்தியில் பிழை வருகிறது என்றால் முதலில் உற்பத்தியை நிறுத்தி விட்டு பிழையைக் களைவதே வழக்கம். அவ்வப்போது, ஒவ்வொரு அடியிலும் தரத்தைக் கண்காணிக்காவிட்டால் பிறகு ஒட்டுமொத்தமாகச் சீர் செய்ய பெரிய அளவு வளங்களை வீணாக்க வேண்டி வரும். இது தர மேலாண்மையின் அடிப்படைப் பாடம். தொலைநோக்குப் பயன் கருதி, சில வேளைகளில் சில கடுமையான முடிவுகளை எடுக்கத் தான் வேண்டும்.  
தாங்கள் விட்ட பிழையைத் திருத்துவதில் அவர்களுக்கு அக்கறை இல்லை என்றால் மேலும் மேலும் புதிய பிழைகளையாவது உருவாக்காமல் இருப்பது தான் அறம்.  
பி.கு:  
இம்மடலை எழுதி முடிக்கும் வேளையில் கூகுளிடம் இருந்து பின்வருமாறு மடல் வந்துள்ளது. எனினும், நான் மேலே எழுதியுள்ள வழிமுறைகளை மாற்றிக் கொள்ள வேண்டிய அவசியம் இல்லை என்று நினைக்கிறேன். கூகுளிடம் பேசிக் கொண்டிருப்பதில் இருந்து நேரடியாகப் பயனர்-பயனர் ஊடாட்ட முறைக்குத் திரும்ப வேண்டும்:  
- Each translator will re-review his translated article at the time of publishing ensuring the translation is not literal, there are no punctuation or grammatical mistakes and its more localized.
- At the time of publishing they will delete brackets for the bad internal links.
- Each translator will watch for feedback from wikipedia and incorporate/respond to wikipedia for exisitng articles and adopt the agreed style for future translations (BTW this was already implemented after our previous meeting)
- Of course as discussed in our previous meetings, all our translators have watch lists for their translated articles.  
We have requested our translators to review all articles uploaded in April.  
With respect to the internal links issue - as stated earlier, it is part of the bugs fix list for this quarter.--ரவி 12:45, 23 ஏப்ரல் 2010 (UTC)